
Vállalati fenntarthatóság – Avagy hogyan válhat az ökoinnováció által valóban felelőssé és fenntarthatóvá egy termelő vállalat?

Kulcsszavak: vállalati fenntarthatóság; ökoinnováció; stratégia; környezeti számvitel
Tudományos diákköri kutatásom témájaként a vállalati fenntarthatóságot és az innovációt választottam. A tématerület kétségkívül aktuális és releváns, hiszen napjainkban az üzleti életben is egyre fontosabb szerepet tölt be – a profit realizálásán túlmenően – a társadalomra és a természeti környezetre történő összpontosítás. Kutatásom alapvető célkitűzése az volt, hogy egy konkrét termelő vállalat –, mely működéséből fakadóan közvetlen kapcsolatban áll az őt körülölelő természeti környezettel – jelenlegi folyamatait és működését teljeskörűen megismerjem. Mivel az innováció egy folyamat, gyakorlati kutatásom során azt vizsgáltam, hogy az adott szervezet a különböző működési területein – többek közt a termelés, a logisztika, a számvitel – hol tart a fenntarthatóvá válás komplex folyamatában, s ezek a törekvések hogyan jelennek meg a stratégiájában.
A dolgozat első nagy logikai egységében a választott témakörhöz szorosan kapcsolódó fogalmak kerültek bemutatásra, úgymint a vállalati fenntarthatóság, az innováció, valamint az ökoinnováció, a környezeti stratégia, a körforgásos gazdaság, a zöld logisztika, a környezeti számvitel és a zöld marketing.
A módszertant tárgyaló fejezetben Nidumolu et al. (2013) modelljét mutattam be, amely egy validált kérdéssor által méri fel egy vállalat fenntarthatóvá válásának stratégiai aspektusát. Ezenkívül a fejezet részletes áttekintést nyújt a kérdőívről és az interjúról, mint kvalitatív kutatási módszerekről, amelyeket szintén alkalmaztam gyakorlati munkám során.
A vállalat működési területeinek értékelése során számos ökoinnovációt azonosítottam, mint például a hulladékgazdálkodás, a lean gyakorlatok fejlesztése, továbbá a környezeti vezetői számviteli rendszer kezelése. A vizsgált vállalat már most igyekszik megfelelően kezelni a környezetvédelmi kihívásokat stratégia és operatív szinten egyaránt, következésképp a vártnál magasabb szinten helyezkedik el a fenntarthatóvá válás folyamatában. A kapott eredmények arra világítottak rá emellett, hogy a kommunikációs hiányosságok megszüntetésével, a termékfejlesztés fokozásával, innovatív keretrendszerek bevezetésével, a logisztika optimalizálásával, valamint a pénzügyi, számviteli folyamatok modernizálásával a vállalat jelentősen előmozdíthatja fenntarthatósági törekvéseit. 



